Heidy Purga

**Heidy Purga** (sündinud 18. märtsil 1975) on eesti ajakirjanik ja poliitik. Alates 17. aprillist 2023 on ta Eesti kultuuriminister. 

## Haridus
Purga on lõpetanud 1994. aastal Elva Keskkooli. Koolis osales ta luuleteatris. Samuti tegeles ta laskesuusatamisega, milles võitis ka Eesti noorte meistrivõistlustel medaleid.

Aastatel 1994–1996 õppis ta Tallinna Pedagoogikaülikoolis näitejuhtimise erialal ja 2002. aastal lõpetas Concordia Ülikooli meedia alal.

## Meediategevus
Aastatel 1995–1997 oli Heidy Purga toimetaja-saatejuht Eesti Raadio noortele suunatud isemajandavas kommertsraadiojaamas Raadio 2 ja 1997–2002 toimetaja-saatejuht telekanalis TV3. 

Aastatel 2001–2002 oli ta ühtlasi noorteajakirja Zäp peatoimetaja; kohe ajakirja esiknumbris ilmus tema telefoniintervjuu Victoria Beckhamiga. 

Aastatel 2002–2004 oli ta Raadio 2 vastutav toimetaja ja saatejuht ning 2004–2012 Raadio 2 peatoimetaja. Aastatel 2005–2014 juhtis ta Raadio 2-s saadet "Must mesi" ja oli ka sellenimelise klubiürituste sarja juht. Alates 2005. aasta suvest juhtis ja/või toimetas ta Koit Raudsepa ja Kaarel Kosega vaheldumisi igaargipäevast saadet "Pleier". 2011. aastal oli tal Raadio 2 suvekavas oma saade "Eetris on Heidy Purga".

2005. aasta aprillis sai ta ajakirja Nädal lugejaküsitlusel 2004. aasta Eesti populaarseima naisraadiohääle valimisel Kirsti Timmeri ja Romi Erlachi järel kolmanda koha (Purga sai 374 häält, kokku anti hääli 53 naissaatejuhile). 2007. aasta aprillis sai ta Nädala lugejaküsitlusel 2006. aasta Eesti populaarseima naisraadiohääle valimisel Pille Minevi ja Kirsti Timmeri järel samuti kolmanda koha. 

Ta on juhtinud Eesti Televisioonis, TV1-s ja TV3-s telesaateid "Club TV", "Mill", "Hype", "Filter", "ZTV" ja "Tähelaev". Aastatel 2007–2008 oli ta koos Mihkel Raua ja Rein Rannapiga TV3 sarisaate "Eesti otsib superstaari" kohtunik.

2008. aasta lõpus sai Heidy Purga Eesti Rahvusringhäälingus (ERR) "Eurolaulu" produtsendiks. Ta muutis Eestit rahvusvahelisel võistlusel esindava laulu valimise protseduuri ja lõpetas saate "Eurolaul" tootmise. Selle asemel hakati korraldama "Eesti laulu", mis pidi olema täiesti uus lauluvõistlus, mille peamine eesmärk ei ole saata lugu Eurovisioonile, vaid saada ja tutvustada uut Eesti muusikat. Ta oli "Eurolaulu" / "Eesti laulu" peaprodutsent aastatel 2008–2015.

Aastatel 2014–2015 oli ta Eesti Rahvusringhäälingu juhatuse nõunik.

### Artikleid
*Heidy Purga: Tahaksin, et Elva oleks palju vitaalsem Elva24, 30. aprill 2014 (veebiarhiivis)
*Heidy Purga: mis saab muusika-aastast? Postimees, 23. oktoober 2014 
*Heidy Purga: kellele pärandada Tanel Padar? Delfi, 21. detsember 2014

## Poliitiline tegevus
Heidy Purga kuulub alates oktoobrist 2014 Eesti Reformierakonda.

2015. aasta Riigikogu valimistel kandideeris ta Reformierakonna nimekirjas valimisringkonnas nr 1, sai 3283 häält ja osutus valituks ringkonnamandaadiga. Ta osales XIII Riigikogu kultuuri- ja halduskomisjoni töös.

Riigikogu liikmena oli ta aastatel 2015–2019 Eesti Rahvusringhäälingu nõukogu liige. 

Alates 2017. aastast on ta Tallinna Linnavolikogu liige.

Alates 2022. aastast on ta Reformierakonna naisteühenduse NaiRe Tallinna piirkonna juhatuse esimees.

2023. aasta Riigikogu valimistel kandideeris ta Reformierakonna nimekirjas valimisringkonnas nr 2 (Tallinna Kesklinna, Lasnamäe ja Pirita linnaosa), kogus 4162 häält ja osutus valituks. Tema volitused XIV Riigikogu liikmena peatati 17. aprillil 2023, kui temast sai Eesti kultuuriminister Kaja Kallase kolmandas valitsuses. Kultuuriministrina jätkab ta tööd ka Kristen Michali valitsuses. 

Ta kandideeris 2025. aasta kohaliku omavalitsuse volikogude valimistel Pirita linnaosas, kogus 509 häält ning osutus valituks.

## Isiklikku
Heidy Purga elukaaslane on lavastaja ja kultuurikorraldaja Jaanus Rohumaa. Nende poeg Villiam Rohumaa on sündinud 2012. aastal.

Purga austab Marju Kuudi loomingut ja peab lugu *[[funk]]*-muusikast. Ta on tegutsenud diskorina.

## Viited

## Välislingid
* Heidy Purga koduleht 
* Heidy Purga Twitteris
* Heidy Purga Soundcloudis
* Heidy Purga sporditulemused
* Margit Kilumets. "Täiuslik torm" Eesti Naine, 10. jaanuar 2009 (veebiarhiivis)
* Priit Pullerits. "Heidy Purga näeb kasinuses ja askeetlikkuses kergendust" Elu24, 7. märts 2009
* Bianka Soe. Heidy Purga ja Jaanus Rohumaa kodu. Kunst, poliitika ja ilumeel Edasi.org, 25. jaanuar 2023
* Karolin Kuusik. Heidy Purga: kuna mu juured on Ukrainas, polnud mul südant uut säravat kleiti tellida, pigem annetan selle raha Ukrainale Anne & Stiil / Delfi, 23. veebruar 2023
* Heidy Purga: „Olulisem on märgata inimest.“ Linnakultuuriajakiri Pulss, 19. september 2023
* Kelly Kipper. Täna sünnipäeva tähistav Heidy Purga: kõik on halvasti, kuni… tõused vaikselt püsti, klopid riided puhtaks ja astud edasi Anne & Stiil / Delfi, 18. märts 2025